Међународна колонија уметничке керамике
Међународна колонија уметничке керамике се одржава, захваљујући старом грнчарском занату, у Злакуси. Колонија се одржава у августу сваке године, у организацији Удружења „Керамика Злакуса”, под руководством Софије Бунарџић академског сликара-керамичара из Ужица и под покровитељством Града Ужица и Министарства културе Републике Србије.

Посебност ове колоније огледа се кроз грађење финих спона између традиционалног лончарства јединственог по материјалу, методу рада и печењу керамике на отвореном пламену ватре и са друге стране савремених тендеција у уметничкој керамици. Кроз колоније је прошао велики број уметника са свих континената (око 300), ликовних критичара, археолога, уметничких фотографа и архитеката.

Измештање колоније у Крчагово 
Почев од 2021. године колонија мења простор – сели се у зграду бивше касарне (у ужичком насељу Крчагово), која се показала погодном за одржавање колоније „Злакуса”. Уметници су задовољни новим концептом, кажу да је простор феноменалан, те истичу да би хтели да се колонија и убудуће овде организује, а да током њеног трајања редовно посећују Злакусу, и у његовим радионицама реалозују део свог умећа.

Допринос колоније очувању лончарског заната у Злакуси 
Међународна уметничка колонија „Злакуса”, која је током 26 година трајања окупила 370 уметника из 37 земаља, допринела је да се стари лончарски занат из Злакусе (који је био пред изумирањем кад је колонија заживела) врати у живот и, као круна свега, прошле године стави на Унескову листу нематеријалног културног наслеђа.

Референце

Спољашње везе 
 
 Сплићанка оживела стари српски занат („Политика”, 6. јануар 2019)

Керамика
Уметничке колоније у Србији
Култура у Ужицу
Културно наслеђе Западне Србије